山口阻風
作者：陳師道
朝代：宋

paragraphs: 夕風朝未回，來雲去爲雨。
繫舟直山口，天意遽如許。
濤風兩方鬭，丘原莫當怒。
兩山爲俯仰，一鳥不得度。
臨深負高枕，偷生寧得所。
歷歷數過帆，當塗氣如虎。
快意亦適然，淹泊豈吾取。
泝洄更去留，未易相爾汝。
行登東山顛，壯觀前未睹。
九澤不滿眼，五丈才一縷。
茲山昔誰游，巨野傳自古。
菰魚無凶年，末利猶不禦。
荷隩活萬人，梨埒視千戶。
東方富絲麻，小市藏百賈。
連檣自南北，行談雜秦楚。
向晚風力微，湖清魚可數。
空倉鳥烏樂，外舍窗扉語。
身非天下惜，家無十金聚。
欲留盜賊迫，欲去波濤怒。
兩者爾何從，一死吾未與。